
       PARLAMENTUL  ROMÂNIEI

                                        CAMERA  DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	             Bucureşti, 1 martie 2022
             Nr.  Pl-x  639/2019


BIROULUI  PERMANENT

AL

CAMEREI DEPUTAŢILOR

  

Vă înaintăm, alăturat, RAPORTUL SUPLIMENTAR asupra Propunerii legislative pentru completarea art.32 alin.(1) din Ordonanţa Guvernului nr.2/2001 privind regimul juridic al contravenţiilor, trimisă cu adresa nr. Pl- x 639/2019. 
     În raport cu obiectul şi conţinutul său, propunerea legislativă face parte din categoria legilor ordinare.
                                                PREŞEDINTE,

                                             Laura – Cătălina Vicol - Ciorbă

                               PARLAMENTUL  ROMÂNIEI

                                    CAMERA DEPUTAŢILOR

	COMISIA JURIDICĂ,

DE  DISCIPLINĂ  ŞI IMUNITĂŢI


	        Bucureşti, 1 martie 2022
        Nr. Pl- x 639/2019
  


RAPORT SUPLIMENTAR 
asupra

Propunerii legislative pentru completarea art.32 alin.(1) din Ordonanţa Guvernului nr.2/2001 privind regimul juridic al contravenţiilor

În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru completarea art.32 alin.(1) din Ordonanţa Guvernului nr.2/2001 privind regimul juridic al contravenţiilor, trimisă cu adresa nr. Pl-x 639/2019.  
Potrivit prevederilor art. 75 din Constituţia României, republicată şi ale art. 91 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în ședința din 26 noiembrie 2019.


Consiliul Legislativ, prin avizul cu nr.865/09.10.2019 a avizat favorabil propunerea legislativă, cu observații și propuneri.
Consiliul Economic și Social a avizat favorabil inițiativa  legislativă.

Guvernul României a transmis două puncte de vedere în anii 2020 și 2021 prin care nu susține adoptarea propunerii legislative.

Comisia pentru administrație publică și amenajarea teritoriului a avizat favorabil propunerea legislativă prin avizul nr. 4c-7/559 din 10 decembrie 2019.

Comisia pentru drepturile omului, culte și problemele minorităților naționale a avizat negativ propunerea legislativă prin avizul nr. 4c-6/773/11 decembrie 2019.

Propunerea legislativă are ca obiect de reglementare modificarea art.32 alin.(1) din Ordonanţa Guvernului nr.2/2001, în sensul stabilirii competenței judecătoriei în a cărei rază teritorială îşi are domiciliul sau sediul contravenientul de a judeca plângerea împotriva procesului-verbal de constatare a contravenției și de aplicare a sancțiunii, alternativ cu competența judecătoriei în a cărei circumscripție a fost săvârșită contravenția.

În conformitate cu prevederile art. 62 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat iniţiativa legislativă, expunerea de motive, avizul Consiliului Legislativ, avizul Consiliului Economic și Social și punctele de vedere ale Guvernului României în şedinţa organizată în sistem mixt (fizic/online) din 3 noiembrie 2021. 


La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să supună plenului Camerei Deputaţilor  respingerea Propunerii legislative pentru completarea art.32 alin.(1) din Ordonanţa Guvernului nr.2/2001 privind regimul juridic al contravenţiilor.
Propunerea legislativă a fost înscrisă pe ordinea de zi a plenului Camerei Deputaților din 23 noiembrie 2022 și 8 februarie 2022. În ședința din 8 februarie 2022, cu acordul liderilor grupurilor parlamentare propunerea legislativă a fost retrimisă comisiei pentru întocmirea unui nou raport.

Membrii comisiei au dezbătut propunerea legislativă în ședința desfășurată în sistem mixt (fizic/online) din data de 1 martie 2022.
La dezbateri, membrii Comisiei juridice, de disciplină şi imunităţi au fost prezenţi conform listei de prezenţă.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să supună plenului Camerei Deputaţilor  adoptarea Propunerii legislative pentru completarea art.32 alin.(1) din Ordonanţa Guvernului nr.2/2001 privind regimul juridic al contravenţiilor, cu amendamentele admise redate în Anexa care face parte integrantă din acest Raport.
Corelările de tehnică legislativă și gramaticale, actualizarea denumirilor instituțiilor, precum și trimiterile din cuprinsul textelor inițiativelor legislative se vor realiza de către direcția de specialitate din cadrul Camerei Deputaților – Departamentul legislativ.
În raport cu obiectul şi conţinutul reglementării, propunerea legislativă face parte din categoria legilor ordinare.
                      PREŞEDINTE,                                               SECRETAR,

        Laura – Cătălina Vicol - Ciorbă                             Ladányi László-Zsolt
Consilier parlamentar, 
Paul Şerban

Anexa
AMENDAMENTE ADMISE

	Nr. crt.
	Text OG nr. 2/2001
	Text propunere legislativă
	Comisia juridică (autor amendament)
	Motivare

	1.
	
	Lege pentru completarea art. 32 alin. (1) din Ordonanţa Guvernului nr. 2 /2001 privind regimul juridic al contravenţiilor


	Lege pentru modificarea art. 32 alin. (1) din Ordonanţa Guvernului nr. 2 /2001 privind regimul juridic al contravenţiilor

Autor: Comisia juridică, de disciplină și imunități


	Pentru reflectarea corectă a intervenției legislative

	2.
	
	Articol unic. - La art. 32, alin. (1) din Ordonanţa Guvernului nr.2 din 12 iulie2001 privind regimul juridic al contravenţiilor, cu modificările şi completările ulterioare, publicată în Monitorul Oficial al României, Partea I, nr. 410 din data de 25 iulie 2001, se completează după cum urmează:


	Articol unic. – Alineatul (1) al  articolului 32 din Ordonanţa Guvernului nr.2 din 12 iulie2001 privind regimul juridic al contravenţiilor, publicată în Monitorul Oficial al României, Partea I, nr. 410 din 25 iulie 2001, aprobată cu modificări și completările prin Legea nr. 180, cu modificările și completările ulterioare, se modifică și va avea următorul cuprins:

Autor: Comisia juridică, de disciplină și imunități


	Pentru respectarea normelor de tehnică legislativă

	3.
	(1) Plângerea se depune la judecătoria în a cărei circumscripţie a fost săvârşită contravenţia.
	”Art. 32 - (1) Plângerea se depune la judecătoria în a cărei circumscripţie a fost săvârşită contravenţia, ori, la judecătoria în a cărei rază teritorială îsi are domiciliul sau sediul contravenientul.”
	   Art. 32. - (1) Plângerea se depune și se soluționează în baza competenței alternative la judecătoria în a cărei circumscripţie a fost săvârşită contravenţia, ori, la judecătoria în a cărei rază teritorială îsi are domiciliul sau sediul contravenientul.

Autor:dep. Laura Vicol


	Pentru a se putea prezenta contravenientul la ședințele de judecată. 

